|  |  |
| --- | --- |
| **BARACSI ÁRON LAJOS** | **Konzulensek:** |
| 5. aktív félév | **Dr. Hegedűs Szilárd;**  **Dr. Denich Ervin** |
| Pénzügy és számvitel | egyetemi docens;  egyetemi adjunktus |
| BGE PSZK | BGE PSZK |

**A SZÁMVITELI CSALÁSOK VÁLLALATI ÉRTÉKVÁLTOZÁSRA GYAKOROLT HATÁSÁNAK, ILLETVE A PIACI ÁRFOLYAMVÁLTOZÁS KAPCSOLATÁNAK EMPIRIKUS VIZSGÁLATA AMERIKAI TŐZSDEI VÁLLALATOK PÉLDÁJÁN KERESZTÜL**

Az elmúlt évtizedek pénzügyi és számviteli botrányai kétségtelenül hatással bírtak a közéletre, illetve napjainkig is aktív figyelem áll fent ezen témakörök kapcsolatában társadalmi és gazdasági kérdésekben. Számos hazai kutatás fókuszában a számviteli befolyásolás és ezen tényezők hatásai mentén megjelenő számviteli minőség változása, illetve etikai kérdések állnak. Mindazonáltal kevés számú hazai publikáció vizsgálta nemzetközi szinten a számviteli csalás hatásait, pénzügyi változókkal való összefüggéseit.

A dolgozat a számviteli csalás nyilvánosságra hozatalának évei alatt megjelenő számviteli minőség kapcsolatát vizsgálja a vállalati gazdasági hozzáadott érték mutató alakulásával, illetve a vállalati részvények ár- és volumenváltozásaival, továbbá az átlagosan fizetett éves osztalék mennyiségével egy 19 elemű minta és kontrollminta felhasználásával 2016-tól 2022-ig terjedő időszak során. A minta elemei igazoltan számviteli csalásban érintett a NASDAQ vagy a NYSE részvénypiacán megjelenő vállalatok, amelyek az Amerikai Egyesült Államokban végeznek gazdasági tevékenységet, valamint a székhelyük is ezen országban helyezkedik el. A számviteli minőség Dechow et. al. módosított Jones modelljével került tanulmányozásra, még az EVA mutató változói a Stern Stewart tanácsadó cég képlete alapján kerültek kiszámításra. További kutatási célként azonosítható a minta és kontrollminta szignifikáns eltéréseinek vizsgálata az érintett időszakban.

Kutatási módszertanát tekintve a dolgozat metrikus mérési skálás változókkal rendelkezik, amelyek meghatározzák az empirikus vizsgálatok eljárásmódjait. A változók eltérésének és kapcsolatának meghatározásához az SPSS statisztikai szoftvere nyújtott segítséget, amelyben lefuttatásra került többváltozós lineáris regresszió, korrelációszámítás, egy szempontos varianciaanalízis. A statisztikai tesztek ellenőrzéséhez normális eloszlás, kiugró értékek és varianciahomogenitás vizsgálata is elvégzésre került.

Az alkalmazott empirikus elemzések eredményei alapján megállapítható, hogy a vizsgált minták esetében az érintett vállalatok számviteli minőségei és az EVA értékei eltérnek egymástól, azonban a kapott eredmények nem szignifikánsak, így nem állítható az általános és a jelentős különbség megléte. Az elvégzett korrelációs tesztek szignifikáns megfigyelései azt mutatják, hogy a számviteli minőség pozitívan kapcsolódik a pénzpiaci mutatókhoz, azaz a jövedelemkezelés, mint minőséget csökkentő tényező negatívan hat ezen mutatók értékeire.